recursal/SuperWikiNEXT-32B huggingface dataset:
Οι «**Κλωσταί Πεταλούδα-Μουζάκης**» είναι ελληνική ιστορική επιχείρηση Κλωστοϋφαντουργίας, που ίδρυσε το 1944 στην Αθήνα ο Ελευθέριος Μουζάκης, επικεφαλής στην οποία έμεινε έως το θάνατό του, το 2006.

Ανάπτυξη – δραστηριότητες
-------------------------

Η εταιρεία, σταδιακά, επέκτεινε τις δραστηριότητές της και το  1952 εξασφάλισε την αποκλειστικότητα στη διάθεση των προϊόντων γαλλικής προέλευσης, «DMC». Πέντε χρόνια μετά συγχωνεύτηκε με την επιχείρηση «Κλωσταί Κιθάρας» και το 1968 μετονομάστηκε σε «Ελ. Μουζάκης Α.Ε.». Το 1991 έγινε χρηματιστηριακό μέλος, ενώ έχει πραγματοποιήσει περισσότερες από 15 εξαγορές στο χώρο της.

Ιδιοκτησιακό καθεστώς
---------------------

Μετά το θάνατο του ιδρυτή της, η εταιρεία πέρασε στην ευθύνη της συζύγου του, Ελευθερίας Μουζάκη και των τεσσάρων παιδιών τους. Μερίδιο, κατέχουν επίσης, ο Νίκος Σαράφης (ανιψιός) και η αδελφή του ιδρυτή.

Παραπομπές
----------

1. ↑  «Ο Μουζάκης άφησε τις Κλωστές Πεταλούδα» Ανακτήθηκε στις 4/11/2021
2. ↑  «Η Οικογένεια Μουζάκη και η Βιομηχανία των Κλωστών» Ανακτήθηκε στις 4/11/2021

Εξωτερικός σύνδεσμος
--------------------

* Η επίσημη ιστοσελίδα της επιχείρησης
Το **Καταφύγιο Ανζαναρίμπε-Σουντ** (*Réserve Spéciale d’Anjanaharibe-Sud*) είναι καταφύγιο άγριας ζωής στη Μαδαγασκάρη. Στο Ανζαναρίμπε-Σουντ, μαζί με τα το Εθνικό Πάρκο Marojejy βρίσκεται το μεγαλύτερο μέρος του πληθυσμού του μεταξένιου σίφακα (*Propithecus candidus*). Το καταφύγιο έχει προταθεί για τον δοκιμαστικό κατάλογο Μνημείων Παγκόσμιας Πολιτιστικής Κληρονομιάς της Μαδαγασκάρης το 2008 ως επέκταση των βροχοδασών του Ατσινανανά.

Παραπομπές
----------

1. ↑  Patel, E.R. (2009). Mittermeier, R.A.; Wallis, J.; Rylands, A.B. και άλλοι, επιμ (PDF). *Primates in Peril: The World's 25 Most Endangered Primates 2008–2010*. Illustrated by S.D. Nash. Arlington, VA.: IUCN/SSC Primate Specialist Group (PSG), International Primatological Society (IPS), and Conservation International (CI), σελ. 23–26. ISBN 978-1-934151-34-1. Αρχειοθετήθηκε από το πρωτότυπο στις 2012-08-02.. Ανακτήθηκε στις 2011-07-27.
2. ↑  «Réserve Spéciale d'Anjanaharibe-Sud (extension des forêts humides de l'Atsinanana)» [Special Reserve of Anjanaharibe-Sud (extension of the Rainforests of the Atsinanana)]. UNESCO. Ανακτήθηκε στις 14 Μαΐου 2011.  (Γαλλικά)
Χάρτης της Αντίγκουα και Μπαρμπούντα
Υπάρχουν τρία αεροδρόμια στην Αντίγκουα και Μπαρμπούντα, μία χώρα η οποία βρίσκεται ανάμεσα στην Καραϊβική Θάλασσα και τον Ατλαντικό Ωκεανό. Η Αντίγκουα και Μπαρμπούντα αποτελείται από δύο μεγάλα κατοικημένα νησιά, την Αντίγκουα και την Μπαρμπούντα, και πληθώρα μικρότερων νησιών (συμπεριλαμβανομένων των Νήσων Γκρέιτ Μπερντ, Γκριν, Γουινέα, Λονγκ, Μέιντεν και Γιορκ). Το συγκρότημα βρίσκεται στη μέση των Υπήνεμων Νήσων, μέρος των Μικρών Αντιλλών.

Αεροδρόμια
----------

Η **έντονη γραφή** υποδεικνύει ότι το αεροδρόμιο έχει προγραμματισμένες επιβατικές πτήσεις.

| Πόλη εξυπηρέτησης | Νήσος | ICAO | ΙΑΤΑ | Ονομασία αεροδρομίου | Συντεταγμένες |
| --- | --- | --- | --- | --- | --- |
| Σεντ Τζονς |  Αντίγκουα | TAPA | ANU | **Διεθνές Αεροδρόμιο Β.Κ. Μπερντ** | 17°08′12″N 61°47′34″W﻿ / ﻿17.136667°N 61.792778°W﻿ / 17.136667; -61.792778 |
| Κόντρινγκτον |  Μπαρμπούντα | TAPH | BBQ | **Αεροδρόμιο Μπαρμπούντα Κόντρινγκτον** | 17°38′09″N 61°49′43″W﻿ / ﻿17.635833°N 61.828611°W﻿ / 17.635833; -61.828611 |
| Κόκο Πόιντ |  Μπαρμπούντα | TAPT |  | Λωρίδα Προσγείωσης Καταφυγίου Κόκο Πόιντ (ιδιωτικό) | 17°33′20″N 61°45′55″W﻿ / ﻿17.555556°N 61.765278°W﻿ / 17.555556; -61.765278 |

Πηγές
-----

* ICAO Location Indicators by State, ICAO
* UN/LOCODE 2011-2. UNECE Αρχειοθετήθηκε 2021-07-01 στο Wayback Machine. – περιλαμβάνει κωδικούς IATA
* Great Circle Mapper: Αντίγκουα και Μπαρμπούντα – Κώδικες IATA, κωδικοί και συντεταγμένες ICAO
Η χειρότερη καταστροφή που έχει
υποστεί ποτέ το Μέτσοβο, διασώζεται στην ιστορική μνήμη των κατοίκων του, ως η «καταστροφή του Γρίβα ». Ως ιστορικό γεγονός, εντάσσεται στα πολεμικά επεισόδια που λαμβάνουν χώρα στη Θεσσαλία, τη Μακεδονία και την Ήπειρο, κατά την διάρκεια του Κριμαϊκού πολέμου, και τα οποία εκδηλώνονται υπό την μορφή απελευθερωτικών κινημάτων(1853-1855). Συγκεκριμένα ο Θεόδωρος Γρίβας, στρατηγός και πρώην αγωνιστής του 1821 εμφανίζεται το 1854 ως αρχηγός ανταρτικών σωμάτων στην Ήπειρο. Μετά την ήττα του από τους Τούρκους, στο Κουτσελιό των Ιωαννίνων, καταφεύγει τον Μάρτιο του 1854 στο Μέτσοβο, όπου έχοντας προσκληθεί από μερίδα των κατοίκων σκοπεύει να το καταστήσει κέντρο των στρατιωτικών του επιχειρήσεων. Η επίθεση των τουρκικών στρατευμάτων που ακολουθεί και οι υπονομευτικές ενέργειες, προσώπων που πρόσκειντο σε αντίπαλη πολιτική μερίδα του Μετσόβου, είχαν σαν αποτέλεσμα να αποδυναμωθεί η θέση των επαναστατών οι οποίοι φοβούμενοι περικύκλωση τους αποσύρονται από το Μέτσοβο. Η εισβολή των Τούρκων στο Μέτσοβο, ένας από τους ακμαιότερους τότε οικισμούς της Ηπείρου, συνοδεύεται από λεηλασίες , βιαιοπραγίες, βιασμούς, δολοφονίες, απαγχονισμούς και ολοσχερή πυρπόληση εκατοντάδων κατοικιών. Πολλές οικογένειες χάνοντας  κάθε περιουσιακό στοιχείο αναγκάζονται να εγκαταλείψουν προσωρινά ή και μόνιμα την ορεινή τους πατρίδα. Μετά από αυτά τα γεγονότα οι Τούρκοι καθιστούν το Μέτσοβο στρατιωτικό κέντρο, κατασκευάζοντας φρούριο και στρατώνες όπου και εγκαθιστούν ισχυρή φρουρά.

Πηγές
-----

* Β. Σκαφιδάς, «Ιστορία του Μετσόβου», *Ηπειρωτική Εστία* 11/123 (1962), σελ. 528-534.
* Β. Σκαφιδάς, «Η ελληνική επανάστασις του 1854 εν Ηπείρω και Θεσσαλία & η καταστροφή του Μετσόβου» *Ηπειρωτική* Εστία 3(1954), σελ. 803-809.
* D. Limona- N. Trandaferescu. *Documnte economice din* arhiva casei comersiale Ioan St. Stamu ( 714-1875 )*, Direcţia Generală a* Arhivelor Statului din Republica Socialistă România,Vol. Ι, Bucureşti1983, doc. 3586, 3588, 3591, 3595, 3596, 3599, 3602
* Γ. Πλατάρης, *Κώδικας* Χώρας Μετσόβου των ετών 1708-1907*, Αθήνα 1982,.έγγρ. 121*
* K. Marx "New-York Daily Tribune" Nr. 4079 vom 15. Mai 1854.
Η **Κολοράντο Άβαλανς** (Colorado Avalanche) είναι επαγγελματική ομάδα χόκεϊ επί πάγου που εδρεύει στο Ντένβερ του Κολοράντο. Είναι μέλος της Κεντρικής Διεύθυνσης της Δυτικής Συνδιάσκεψης της Εθνικής Λέσχης Χόκεϊ (NHL). Eίναι η μόνη ομάδα της διαίρεσής τους που δεν βασίζεται στην Κεντρική Ζώνη Ώρας. Η ομάδα βρίσκεται στη ζώνη ώρας Mountain. Το σπίτι τους είναι το κέντρο Pepsi. Ο γενικός διευθυντής τους είναι ο Joe Sakic. Στην πρώτη σεζόν του κλαμπ στο Ντένβερ, η Avalanche κέρδισε το Pacific Division και συνέχισε να σαρώνει τους Panthers της Φλόριντα στο Finley Cup του 1996, καθιστώντας την πρώτη ομάδα του NHL να κερδίσει το Stanley Cup την εποχή μετά από μετεγκατάσταση. Μεταξύ των ομάδων των μεγάλων επαγγελματικών αθλητικών πρωταθλημάτων της Βόρειας Αμερικής, μόνο η Washington Redskins της Εθνικής Ποδοσφαιρικής Ομοσπονδίας (NFL) έχουν επίσης επιτελέσει το κατόρθωμα. Αυτό ήταν το πρώτο μεγάλο επαγγελματικό αθλητικό πρωτάθλημα που θα έφερνε στην πόλη μία ομάδα με έδρα το Ντένβερ. Στους τελικούς του Κυπέλλου Stanley του 2001, η Avalanche νίκησε τους New Jersey Devils 4-3 για να κερδίσει το δεύτερο και τελευταίο τους πρωτάθλημα. Ως αποτέλεσμα, είναι η μόνη ενεργή ομάδα NHL που έχει κερδίσει όλες τις τελικές εμφανίσεις του στο Stanley Cup. Η Avalanche έχει κερδίσει εννέα τίτλους διαίρεσης (συμπεριλαμβανομένων των πρώτων οκτώ στη σειρά στο Ντένβερ, η μακρύτερη αυτή σειρά στην ιστορία του NHL) και έχει προκριθεί για τα πλέι-οφ σε κάθε μία από τις δέκα πρώτες σεζόν τους στο Ντένβερ. Αυτή η σειρά έληξε το 2007.

Εξωτερικοί σύνδεσμοι
--------------------

* Πολυμέσα σχετικά με το θέμα  Colorado Avalanche στο Wikimedia Commons

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 6931154387395530970006
* LCCN: n95090867

 |

 |
Η ονομασία **Κανλικά** προέρχεται από τις τουρκικές λέξεις Κανλί-καγιά που σημαίνουν ματωμένος βράχος. Βρισκόταν σε μικρή απόσταση -περίπου 4-5 χλμ- νότια της Τραπεζούντας και συγκροτήθηκε από οικογένειες που κατέφυγαν εκεί κατά το δεύτερο μισό του 18ου αιώνα, εξαιτίας των θηριωδιών των περίφημων τερεμπέηδων της Ματσούκας. Οχτακόσιες οικογένειες, μας πληροφορεί ο Νίκος Λαπαρίδης, την περίοδο εκείνη, κατέφυγαν στην Τραπεζούντα και άλλα παραθαλάσσια μέρη. Οικογένειες από το Χαμουρί, το Σκαλίτα, τη Λαραχανή κ.λ.π. ήταν αυτές που συγκρότησαν τον οικισμό, χτίζοντας σπίτια σε κτήματα που αγόρασαν από Οθωμανούς μπέηδες.Το γλωσσικό ιδίωμα των κατοίκων του Κανλικά διατήρησε πολλά στοιχεία απ’ αυτό της Ματσούκας, όπως και διατηρήθηκαν έθιμα ανάλογα. 

Η κύρια πηγή εισοδήματος των κατοίκων του Κανλικά ήταν η σχέση τους με την αγορά της Τραπεζούντας. Αγωγιάτες, παπλωματάδες, ραφτάδες, τσαγκάρηδες, έμποροι, υπάλληλοι, ξυλουργοί, μαστόροι, τενεκετζήδες κ.λ.π. ήταν τα επαγγέλματα που εξασκούσαν. Ανεβοκατέβαιναν πρωί-βράδυ στην πόλη και εξασφάλιζαν στις οικογένειές τους ένα καλό εισόδημα. Παράλληλα η περιορισμένη γεωργία και κτηνοτροφία λειτουργούσαν ως σοβαρό συμπλήρωμα της οικογενειακής οικονομίας, με πρωταγωνιστές τις γυναίκες, οι οποίες κατέβαζαν και πουλούσαν στην Τραπεζούντα τα προϊόντα τους, γιαούρτια, υλιστόν, μιντζίν, βούτορον, αβγά κ.α.

Διθέσιο ήταν το δημοτικό σχολείο, όπου δίδασκαν δάσκαλοι, απόφοιτοι του Φροντιστηρίου Τραπεζούντας, συνήθως ντόπιοι. Στη μνήμη της Κοίμησης της Θεοτόκου (τη Παναίας) ήταν αφιερωμένος ο ενοριακός ναός του χωριού. Υπήρχαν και τα εξωκλήσια της Αγίας Πελαγίας που γιόρταζε στις 4 Μαίου, του Αγίου Ακινδύνου που γιόρταζε στις 22 Αυγούστου και της Ευαγγελίστριας που γιόρταζε στις 25 Μαρτίου. Απλωμένα τα σπίτια σε μεγάλη και ειδυλλιακή έκταση έμοιαζαν με εξοχικές κατοικίες μέσα σε μια καταπράσινη φύση. Πολλές χριστιανικές οικογένειες από την Τραπεζούντα παραθέριζαν στο Κανλικά, για το ευχάριστο και δροσερό του κλίμα. Η μικρή απόσταση από την Τραπεζούντα, διευκόλυνε την έφεση για σπουδές, ιδίως κατά το δεύτερο μισό του 19ου αιώνα και στις αρχές του 20ου. Επιστήμονες και κυρίως δάσκαλοι ήρθαν στην Ελλάδα με την ανταλλαγή. Ο οικισμός αποδιοργανώθηκε το 1922 όταν πια η διαβίωση εκεί έγινε αφόρητη και οι κάτοικοι πήραν το δρόμο της προσφυγιάς προς την Ελλάδα κυρίως.

Σήμερα το Κανλικά, (Beştaş-Μπεστάς το ονόμασαν οι τουρκικές αρχές, που σημαίνει πέντε πέτρες), κατοικείται στην πλειοψηφία του, από Θοανήτες-Τονιαλήδες που έχουν ως μητρική τους γλώσσα τα ρωμαίϊκα-ποντιακά.

Παραπομπές
----------

1. ↑  Παρασκευόπουλος, Δημήτρης (2002). *«Οι οικογένειες του προαστίου της Τραπεζούντας Κανλικά και η εγκατάσταση τους στην Ελλάδα»*. Θεσσαλονίκη: Μαυρόπουλος Κώστας. σελ. .
Ο «**Κανονισμός της Μπολόνια**», είναι κανονισμός που προωθεί τη συνεργασία μεταξύ των πολιτών στα πλαίσια των αστικών κοινών. Με τη βοήθεια του εργαστηρίου LabGov, οι αρχές της Μπολόνια διαπίστωσαν ότι ήταν απαραίτητο να υπάρξει η δημιουργία ενός καινούργιου θεσμικού και οικονομικού συστήματος βασισμένου στη συνεργατική διακυβέρνηση των πολιτών. Αυτό αποτέλεσε μια εναλλακτική πολιτική προσέγγιση της πόλης ως ένα πλαίσιο κοινωνικού συνεργατισμού με σκοπό τη νομική κατοχύρωση των πρωτοβουλιών των πολιτών με παράλληλη κυβερνητική υποστήριξη. Διάφοροι φορείς κι οργανισμοί ενασχόλησης με τα κοινά συμμετέχουν σε συνεργατικές διαδικασίες για την πόλη τους, με σκοπό τη φροντίδα και την αναγέννηση των αστικών κοινών.

Ο "Κανονισμός της Μπολόνια" είναι ένα θεσμικό πλαίσιο το οποίο υπογραμμίζει πώς οι τοπικές αρχές, οι πολίτες και η κοινότητα μπορούν να συν-διαχειριστούν, τους δημόσιους και ιδιωτικούς χώρους της πόλης καθώς και τους πόρους της γενικότερα. Επιτρέπει σε ομάδες πολιτών να προτείνουν βελτιώσεις για τις γειτονιές τους, ενώ ταυτόχρονα δίνει τη δυνατότητα στην πόλη να βοηθιέται άμεσα από τους πολίτες. Με αυτό τον τρόπο η Τοπική Αυτοδιοίκηση λειτουργεί ως συντονιστής αυτής της τοπικής διακυβέρνησης. Η πόλη εκλαμβάνεται ως ένα συνεργατικό κοινωνικό οικοσύστημα κι όχι ως μια δεξαμενή πόρων τους οποίους διαχειρίζονται οι πολιτικοί φορείς. Η τοπική διακυβέρνηση ανασυγκροτείται με σκοπό τη καλλιέργεια πολυάριθμων αυτο-οργανωμένων πρωτοβουλιών για το κοινό όφελος.

Προοπτικές κανονισμού
---------------------

Ο «Κανονισμός της Μπολόνια» έχει επεκταθεί και σε άλλες πόλεις οι οποίες διερευνούν μεθοδολογίες και αρχές σχεδιασμού σε διάφορες μορφές δημόσιας διακυβέρνησης. «Τις περισσότερες φορές τα κοινά αφορούν τις κοινωνικές νόρμες σε μια άτυπη οργάνωση, η οποία είναι προσαρμοστική και διαισθητική. Αυτή η διαδικασία χαρακτηρίζεται από οργανική εξέλιξη και συνεπώς μεταβάλλεται διαρκώς. Άρα αυτό που εφαρμόζεται επιτυχώς σε μια περίπτωση πιθανόν να μην ταιριάζει στις υπόλοιπες».

Παραπομπές
----------

1. 1 2 3 4  «συνΑθηνά - To παράδειγμα της Μπολόνια». *www.synathina.gr*. Ανακτήθηκε στις 17 Μαΐου 2018. [*νεκρός σύνδεσμος*]
2. 1 2  «Η πόλη ως μέρος των Κοινών» (στα αγγλικά). *Green European Journal*.. Ανακτήθηκε στις 2018-05-17.
| Καμπάνα της Φοντενέι |
| --- |
|    |
| ύψος |  |
| διάμετρος |  |
| Μάζα |  |
| Έτος κατασκευής | 1202 |
| Κατασκευαστής |  |

Η **καμπάνα της Φοντενάιγ** είναι ίσως η αρχαιότερη χρονολογημένη εκκλησιαστική καμπάνα της Γαλλίας που σώζεται μέχρι σήμερα.

Ιστορική αναδρομή
-----------------

Βρισκόταν σε μια εκκλησία της Φοντενάιγ (*Fontenailles*, περιοχή κοντά στην Μπαγιέ) της Νορμανδίας και σήμερα φιλοξενείται στο μουσείο της Μπαγιέ. Φέρει επιγραφή με το έτος 1202.

Επιγραφή
--------

Η επιγραφή είναι χαραγμένη με ασυνήθιστους τύπους, μεταξύ Ρωμαϊκής και Γοτθικής γραφής. Παρόμοια γράμματα έχουν βρεθεί και σε αρχαίες καμπάνες στη Μεγάλη Βρετανία, οι οποίες μάλλον είναι εισαγωγής. Παρόμοια γράμματα συναντούμε επίσης και σε άλλες Ευρωπαϊκές αρχαίες καμπάνες που φυλάσσονται στο Μουσείο Bargello της Φλωρεντίας και φέρει την επιγραφή 1184. Ίσως οι τύποι αυτοί να ήταν κοινό χαρακτηριστικό των αρχαίων Ευρωπαϊκών καμπανών. 

Φέρει την επιγραφή «*+XVXRXIP A MCCII*».

Πηγές
-----

* Henry Beauchamp Walters (1867-1944) (1912). *Church bells of England*. London etc.: H. Frowde. σελίδες 24-27. Ανακτήθηκε στις 25 Φεβρουαρίου 2012.
Ο **Λεωνίδας Μπατρίνος** (1893 - Αθήνα, 21 Φεβρουαρίου 1969) ήταν Έλληνας πολιτικός, βουλευτής και αντιπρόεδρος της Βουλής.

Βιογραφία
---------

Ήταν γιος του γιατρού και πολιτικού, πρώην δημάρχου και βουλευτή, Μενέλαου Μπατρίνου.
Γεννήθηκε στην Καστοριά το 1893 (σύμφωνα με το Μητρώο της Βουλής) ή το 1898, και σπούδασε στην Μεγάλη του Γένους Σχολή της Κωνσταντινούπολης και στην συνέχεια στην Νομική Σχολή του Πανεπιστημίου Αθηνών. Πολέμησε ως αξιωματικός στους Βαλκανικούς πολέμους και στον Α' Παγκόσμιο πόλεμο. Εργάστηκε ως συμβολαιογράφος στην Καστοριά και στις εκλογές του 1935 εξελέγη βουλευτής Φλωρίνης ως ανεξάρτητος. Κατά την διάρκεια της κατοχής ήταν μέλος των αντιστασιακών οργανώσεων Όμηρος και Αλίκη. Πολιτεύτηκε ξανά μετά τον πόλεμο και εξελέγη βουλευτής Καστοριάς το έτος 1952 με το κόμμα του Συναγερμού και τα έτη 1956 (Καστοριάς και Φλώρινας) και 1958 (Καστοριάς) με το κόμμα της ΕΡΕ. Χρημάτισε πρώτος αντιπρόεδρος της Βουλής και ήταν γνωστός ως "ο Λεωνίδας με τους τριακόσιους".

Απεβίωσε τον Φεβρουάριο του 1969 στην Αθήνα και κηδεύτηκε στις 23 Φεβρουαρίου από τον ιερό ναό του Νεκροταφείου Καστοριάς.

Παραπομπές
----------

1. 1 2  Μητρώο Γερουσιαστών και Βουλευτών 1929-1974 Βουλή των Ελλήνων, Εθνικό Τυπογραφείο, 1977 (σελ. 81, αρ. 731).(pdf)
2. ↑  «gnosinet.gr Λήμμα». Αρχειοθετήθηκε από το πρωτότυπο στις 21 Φεβρουαρίου 2005. Ανακτήθηκε στις 7 Οκτωβρίου 2015.
3. ↑  Ιστορικά Καστοριάς, 3-6-2014, ανάκτηση 7-10-2015.
4. ↑  Τα Νέα, 22-2-1969, σελ. 11.
Ο **Κυριάκος Κουμπάρης** (1760/1777 - 1860) ήταν Έλληνας έμπορος με αυστριακή υπηκοότητα και μέλος της Φιλικής Εταιρείας. Ο Κυριάκος Κουμπάρης γεννήθηκε στη Μεσημβρία το 1760 ή το 1777, αλλά σε μικρή ηλικία μετεγκαταστάθηκε οικογενειακώς στην Κωνσταντινούπολη. Ασχολήθηκε με το εμπόριο σιτηρών, αποκτώντας μεγάλη περιουσία. Έγινε μέλος της Φιλικής Εταιρείας το 1818. Με την έναρξη της Επανάστασης του 1821 συνεισέφερε οικονομικά χορηγώντας μεγάλα ποσά. Παράλληλα μεσολάβησε για τη διάσωση πολλών Ελλήνων της Κωνσταντινούπολης. Αναγκάστηκε και ο ίδιος να αποχωρήσει από την Κωνσταντινούπολη και να εγκατασταθεί στην Οδησσό. Αν και κατά τη διάρκεια της επανάστασης υπέστη μεγάλες οικονομικές ζημίες, κατάφερε στη συνέχεια να ανακτήσει τον πλούτο του. Πέθανε στην Κωνσταντινούπολη το 1860.

Παραπομπές
----------

1. 1 2 3  pandektis.ekt.gr/pandektis/handle/10442/63366?locale=el.
2. ↑  «Πανδέκτης: Κουμπάρης Κυριακός». *pandektis.ekt.gr*. Ανακτήθηκε στις 25 Μαρτίου 2021.
3. ↑  Φραντζής, Αμβρόσιος (1841). *Επιτομή της ιστορίας αναγεννηθείσης Ελλάδος*. Αθήνα: Εκ της Τυπογραφίας Η Βιτώρια του Κωνστ. Καστόρχη και Συντροφίας. σελ. 141.
Η **Κιουπλιά** (τουρκικά: Küplü) είναι κωμόπολη στην περιοχή Μερίτς της επαρχίας Αδριανουπόλεως στην Ανατολική Θράκη της σημερινής Τουρκίας. Βρίσκεται κοντά στα σύνορα με την Ελλάδα. Η απόσταση από το Μερίτς είναι περίπου 10 χιλιόμετρα. Ο πληθυσμός της Κιουπλιάς ήταν 2.654 κάτοικοι το 2013. Τον 19ο αιώνα η Κιουπλιά ήταν ελληνικός οικισμός. Αλλά κατά την Ελληνοτουρκική ανταλλαγή πληθυσμών του 1923, οι Έλληνες αντικαταστάθηκαν από Τούρκους και Πομάκους.

Παραπομπές
----------

1. ↑  Statistical Institute Αρχειοθετήθηκε 2015-01-28 στο Wayback Machine.
2. ↑  «Mayor's page {{in lang|tr}}». Αρχειοθετήθηκε από το πρωτότυπο στις 2 Μαρτίου 2011. Ανακτήθηκε στις 26 Οκτωβρίου 2011.

|  |  |
| --- | --- |
| 

|  |
| --- |
| * Πύλη:Τουρκία
 |

 |
Ο **Καρλάιλ Μπλάκγουελ** (αγγλικά: *Carlyle Blackwell*, 20 Ιανουαρίου 1884 - 17 Ιουνίου 1955) ήταν Αμερικανός ηθοποιός του βουβού κινηματογράφου, ο οποίος πραγματοποίησε και μερικές προσπάθειες στη σκηνοθεσία και την παραγωγή. Γεννημένος στο Σίρακους της Νέας Υόρκης, έκανε το ντεμπούτο του στον κινηματογράφο το 1910, σε μία παραγωγή του Uncle Tom's Cabin, από τη Vitagraph Studios. Άλλες ταινίες που εμφανίστηκε ήταν το *The Gun Smugglers* (1912) και το *His Brother's Wife* (1916).

Παντρεύτηκε τρεις φορές και απέκτησε και παιδιά, ένας εκ των γιων του έγινε κι αυτός ηθοποιός. Περί την εποχή που ξεκίνησε ο ομιλών κινηματογράφος, εκείνος σταμάτησε την ενασχόληση του με την υποκριτική στη μεγάλη οθόνη, και ασχολήθηκε για λίγο καιρό με την παραγωγή και τη σκηνοθεσία. Μετά το 1930, άφησε τελείως τον κινηματογράφο κι ασχολήθηκε με το θέατρο. Απεβίωσε σε ηλικία 71 ετών, στο Μαϊάμι της Φλόριντα. Ο Μπλάκγουελ, έχει δικό του αστέρι στη Λεωφόρο της Δόξας του Χόλυγουντ, για την προσφορά του στον κινηματογράφο.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Καρλάιλ Μπλάκγουελ** |

* Καρλάιλ Μπλάκγουελ στην IMDb
* Καρλάιλ Μπλάκγουελ στο Internet Broadway Database (Αγγλικά)

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 95358857
* LCCN: n92004064
* ISNI: 0000 0000 8029 2824
* GND: 1061295796
* BNF: cb161155108 (data)
* BNE: XX1704522

 |

 |



1. ↑  Ανακτήθηκε στις 6  Ιουνίου 2021.
Ο **Κορράδος Η΄** ο *Νεότερος*, πολων. Konrad VIII Młody (μετά το 1397 - πριν τις 5 Σεπτεμβρίου 1444) από τον Οίκο των Πιαστ-Σιλεσίας-Ολεσνίτσα ήταν δούκας της Ολεσνίτσα, Κόζλε, ημίσεως Μπύτομ & ημίσεως Στσινάβα (1416-27, με τους αδελφούς του) και δούκας της Στσινάβα (από το 1427, μόνος του). Έγινε ιππότης του Τευτονικού Τάγματος.

Βιογραφία
---------

Ήταν ο πέμπτος γιος του Κορράδου Γ΄ του *Γηραιού*, δούκα της Ολεσνίτσα, Κόζλε και της Γιούντιτ/Γκούτας, αγνώστου καταγωγής. Τα πέντε παιδιά τους έλαβαν το όνομα Κορράδος, όπως όλα τα άρρενα μέλη του κλάδου Γκλόγκουφ-Ολεσνίτσα.

Η σεμνότητα του πατέρα τους έκανε τρία από τα παιδιά του να ακολουθήσουν εκκλησιαστική σταδιοδρομία· ο Κορράδος ΣΤ΄ ήταν ένα από αυτά. Οι πολυπληθείς απόγονοι του Οίκου των Πιαστ, πέρα από την κατάτμηση των εδαφών της Πολωνίας για να έχει ο καθένας εξουσία, αποκτούσαν εκκλησιαστικά αξιώματα για να έχουν επιρροή και έσοδα. Έτσι από τους αδελφούς του, ο πρωτότοκος Κορράδος Δ΄ ο Πρεσβύτερος έγινε επίσκοπος του Βρότσλαφ (από το 1417) και ο Κορράδος ΣΤ΄ πρύτανης του Συλλόγου του καθεδρικού του Βρότσλαφ.

### το Τάγμα των Τευτόνων

Το 1416 ο Κορράδος Η΄ έγινε Τεύτονας ιππότης. Ο αδελφός του Κορράδος Ζ΄ ο Λευκός είχε πολεμήσει στο πλευρό του Τάγματος το 1410, στη μάχη του Γκρούνβαλντ και ίσως τον παρότρυνε να εισέλθει σε αυτό. Κατά την επίσημη ορκωμοσία του ως μέλος των Τευτόνων, που έγινε στο κάστρο Μάλμπορκ, ο Κορράδος Η΄ συνοδεύτηκε από όλους τους αδελφούς του. Εκεί ο Κορράδος Δ΄, ο Κορράδος Ε΄ Κάντνερ και ο Κορράδος Ζ΄, με αντάλλαγμα ένα δάνειο 3000 γκρόσενς της Πράγας, συμφώνησαν με τον Μιχαήλ Κύχμαϊστερ φον Στέρνμπεργκ, μεγάλο Μάγιστρο των Τευτόνων, μία συμμαχία εναντίον της Πολωνίας και της Λιθουανίας. Δεσμεύτηκαν να ενισχύσουν το Τάγμα, αν αυτό δεχόταν επίθεση από τον Βλαντύσλαφ Β΄ Γιαγκιέλλο της Πολωνίας και τον Βίτολντ μεγάλο δούκα της Λιθουανίας.

Πηγές
-----

* Cawley, Charles, SILESIA, Medieval Lands database, Foundation for Medieval Genealogy.
* Marek, Miroslav. "Complete Genealogy of the House of Piast". Genealogy.EU.

Παραπομπές
----------

1. 1 2  Ανακτήθηκε στις 5  Ιουλίου 2019.
2. 1 2  Ανακτήθηκε στις 5  Ιουλίου 2019.
3. 1 2  Ανακτήθηκε στις 5  Ιουλίου 2019.
4. ↑  Ανακτήθηκε στις 5  Ιουλίου 2019.
Ο **Κορράδος Γ΄**, γερμ. Conrad III (απεβ. 1061) από τον Οίκο των Ετσονιδών ήταν δούκας της Καρινθίας και μάργραβος της Βερόνας (1055-61).

Βιογραφία
---------

Ήταν γιος του Χέτσελιν Α΄ κόμη του Τσύλπιχγκαου και μίας των Σαλίων, μάλλον κόρης του Κορράδου Α΄ δούκα της Καρινθίας.

Αδελφός του ήταν ο Ερρίκος Α΄ παλατινός κόμης της Λοθαριγγίας. Το 1055 προσχώρησε στην εξέγερση του γιου του εξαδέλφου του Λιούντολφ, τού Κορράδου Α΄ δούκα της Βαυαρίας και του Γουέλφου (των Παλαιών Γουέλφων) δούκα της Καρινθίας & μαργράβου της Βερόνας εναντίον του Ερρίκου Γ΄ των Σαλίων της Γερμανίας. Παρ' όλα αυτά, όταν το 1056 απεβίωσε ο βασιλιάς, η χήρα του Αγνή των Πουατιέ τον συγχώρεσε και του έδωσε τις κτήσεις του Γουέλφου. 

Μάλλον δεν μετέβη ποτέ στην Καρινθία & τη Βερόνα. Πέντε έτη μετά απεβίωσε και τον διαδέχθηκε ο Μπέρτολτ Β΄ των Τσέρινγκεν ως δούκας της Καρινθίας & μάργραβος της Βερόνας.

Αναφορές
--------

1. ↑  I. S. Robinson, *Henry IV of Germany 1056-1106*, (Cambridge University Press, 1999), 35.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 80765311
* GND: 136418538

 |

 |


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Conrad III, Duke of Carinthia  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Ο **Κορράδος**, πολων. Konrad (π. 1400 - 9 Δεκεμβρίου 1412/13) από τον Οίκο των Πιαστ ήταν αδελφός των Γιάνους και τού Μπολεσλάβ διαδόχων στο δουκάτο της Βαρσοβίας.

Βιογραφία
---------

Ήταν ο τρίτος γιος τού Γιάνους Α΄ δούκα της Βαρσοβίας και της Ντανούτε των Γκεντιμινιδών, κόρης τού Κεστούτις μεγάλου δούκα της Λιθουανίας. Η μητέρα του ήταν εξαδέλφη τού Βλαδισλάου Β΄ Γιαγκελόν βασιλιά της Πολωνίας.

Αναφέρεται μόνο στη *γενεαλογία Τομίτσκι*, όπου συγκαταλέγεται μεταξύ των απογόνων των δουκών της Μαζοβίας, με τη σημείωση ότι απεβίωσε άτεκνος. Το όνομά του υπάρχει συχνά σε μέλη τού κλάδου του: ο πάππος του Σιεμόβιτ Γ΄ ήταν μικρανιψιός τού Κορράδου Β΄ και αυτός εγγονός τού Κορράδου Α΄· όλοι ήταν δούκες της Μαζοβίας.

Ο ίδιος απεβίωσε σε νεαρή ηλικία, μάλλον αρκετά πριν αποβιώσει ο πατέρας του. Δεν γνωρίζουμε πού τάφηκε.

Πηγές
-----

* J. Grabowski: Dynastia Piastów mazowieckich, Avalon Editorial, Kraków 2012, pp. 461–462.
* K. Jasiński: Rodowód Piastów mazowieckich, Poznań – Wrocław 1998, p. 104.
* O. Balzer: Genealogia Piastów, vol. II, Avalon Editorial, Kraków 2005, p. 845.


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Konrad Januszowic  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Ο **Κορράδος Δ΄** ο *Πρεσβύτερος*, πολων. Konrad IV Starszy (π. 1384 - 9 Αυγούστου 1447) από τον Οίκο των Πιαστ-Σιλεσίας ήταν δούκας της Ολεσνίτσα, Κόζλε, ημίσεως Μπύτομ & ημίσεως Στσινάβα (1412-16, με τους αδελφούς του), Κάντυ, Μπιερούτουφ, Πρύντνικ & Σύτσουφ (από το 1416, μόνος του) και επίσκοπος του Βρότσλαφ & δούκας της Νύσα (από το 1417).

Βιογραφία
---------

Ήταν ο πρωτότοκος γιος του Κορράδου Α΄ του *Γηραιού*, δούκα της Ολεσνίτσα/Ελς και της Γιούντιτ/Γκούτας. Και οι πέντε γιοί τους λεγόταν Κορράδοι.

Αν και ήταν ο πρώτος γιος και μπορούσε να κληρονομήσει το δουκάτο, ο Κορράδος Δ΄ επέλεξε να ακολουθήσει εκκλησιαστική σταδιοδρομία. Προωθήθηκε γοργά στην ιεραρχία του κλήρου: το 1399 έγινε κληρικός του Βρότσλαφ. Το επόμενο έτος ζήτησε το αξίωμα του μέλους του Συλλόγου (canon) στον καθεδρικό του Βρότσλαφ και του κοσμήτορα του Συλλόγου στο Ντομάσλαφ/Ντόμσλαου, αλλά απέτυχε. Δεν αποθαρρύνθηκε και το το 1410 έγινε μέλος του Συλλόγου στο Βρότσλαφ και (το διάστημα 1411-17) κοσμήτορας του Συλλόγου. Το 1411 ο Κορράδος Δ΄ συγκέντρωσε όλες τις προσπάθειές του στην εκλογή του ως επισκόπου της Βάρμια/Έρμλαντ. Για τον σκοπό αυτό έκανε το μακρύ ταξίδι στη Ρώμη και, αν και δεν επέτυχε ο σκοπός του, αποζημιώθηκε με τον βαθμό του master και έγινε παπικός νοτάριος. Το 1412 έγινε μέλος του Συλλόγου στο Ολομόουτς/Όλμυτς.

Έπειτα από την παραίτηση τού Βεντσεσλάου Β΄ επισκόπου του Βρότσλαφ/Μπρέσλαου το 1417, ο πάπας Μαρτίνος Ε΄ διόρισε τον Κορράδο Δ΄ ως νέο επίσκοπο. Χειροτονήθηκε στο Βρότσλαφ το 1418 από τον sufragent του Συλλόγου του Αγ. Νικολάου του Οτμούχουφ.

Πηγές
-----

* Cawley, Charles, SILESIA, Medieval Lands database, Foundation for Medieval Genealogy.
* Marek, Miroslav. "Complete Genealogy of the House of Piast". Genealogy.EU.

Παραπομπές
----------

1. ↑  Εθνική Βιβλιοθήκη της Γερμανίας, Κρατική Βιβλιοθήκη του Βερολίνου, Βαυαρική Κρατική Βιβλιοθήκη, Εθνική Βιβλιοθήκη της Αυστρίας: (Γερμανικά, Αγγλικά) *Gemeinsame Normdatei*. Ανακτήθηκε στις 30  Μαρτίου 2015.
2. ↑  «Catholic-Hierarchy.org» (Αγγλικά) Ηνωμένες Πολιτείες Αμερικής. schols. Ανακτήθηκε στις 13  Οκτωβρίου 2020.
3. 1 2  schols.
4. ↑  wroc.
5. ↑  WIAG-Pers-EPISCGatz-02650-001.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 80758550
* GND: 136409989

 |

 |
Ο **Κωνσταντίνος Αθ. Ντέρος** (1945 - 13 Φεβρουαρίου 2013) ήταν Έλληνας γιατρός και πολιτικός. Υπηρέτησε στην Τοπική Αυτοδιοίκηση στο Χαϊδάρι Αττικής και για πολύ μικρό χρονικό διάστημα ως βουλευτής Λακωνίας

Σταδιοδρομία
------------

Η καταγωγή του ήταν από το Γεωργίτσι Λακωνίας. Σπούδασε Ιατρική. Ως γιατρός υπήρξε πρωτοπόρος στο να συσταθούν και να οργανωθούν ιατρικές ομάδες αποτελούμενες από εθελοντές, με σκοπό τη δωρεάν παροχή ιατρικών υπηρεσιών. Αργότερα ήταν πρόεδρος του Ψυχιατρικού Νοσοκομείου στο Δαφνί και πρόεδρος της ΕΙΝΑΠ.

Εντάχθηκε στο ΠΑΣΟΚ και ήταν υποψήφιος βουλευτής για πρώτη φορά στις εκλογές του 1981, συγκεντρώνοντας 2.117 ψήφους (δεν εξελέγη).

Το 1983 εξελέγη για πρώτη φορά δημοτικός σύμβουλος Χαϊδαρίου (με το συνδυασμό του Κυριάκου Ντηνιακού) και εν συνεχεία αντιδήμαρχος και πρόεδρος του δημοτικού συμβουλίου. Ήταν υποψήφιος Δήμαρχος Χαϊδαρίου στις δημοτικές εκλογές του 1994.

Στις εκλογές του Νοεμβρίου του 1989 εξελέγη βουλευτής Λακωνίας με το ΠΑΣΟΚ, όμως έχασε την έδρα του στο Εκλογοδικείο από τον Παρασκευά Φουντά, το Μάρτιο του 1990.

Απεβίωσε το 2013 από καρκίνο.

Παραπομπές
----------

1. ↑  51f7575b-e801-49ff-bd87-64e68b7a7ed5. Ανακτήθηκε στις 23  Απριλίου 2022.
2. ↑  Βουλή των Ελλήνων. 51f7575b-e801-49ff-bd87-64e68b7a7ed5. Ανακτήθηκε στις 23  Απριλίου 2022.
3. ↑  "Εφυγε" ο Κώστας Ντέρος[*νεκρός σύνδεσμος*], 935 News, 13-2-2013.
4. ↑  Κώστα Διγκαβέ, Οι Εκλογές στην Ελλάδα 1844-1985, Μαλλιάρης-Παιδεία, Θεσσαλονίκη 1986, σελ. 177
5. 1 2  «Έφυγε» ο Λάκωνας πολιτικός Κώστας Ντέρος Αρχειοθετήθηκε 2013-02-16 στο Wayback Machine. Notos Press, 14-2-2013.
6. ↑  Κοινοβουλευτική θητεία στο δικτυακό τόπο της Βουλής των Ελλήνων, ανάκτηση 16-3-2014.
Το κεντρικό δόγμα της Μοριακής Βιολογίας, όπως εκφράστηκε από τον Φράνσις Κρικ
Το **κεντρικό δόγμα της Μοριακής Βιολογίας** είναι μια αναπαράσταση των πιθανών τρόπων ροής της γενετικής πληροφορίας. Ο όρος προτάθηκε για πρώτη φορά το 1958 από τον Φράνσις Κρικ. Πρεσβεύει ότι από τη στιγμή που η πληροφορία έχει περάσει σε μια πρωτεΐνη, δεν μπορεί να γυρίσει πίσω. Η ροή πληροφορίας από νουκλεϊκά οξέα προς πρωτεΐνη είναι δυνατή, αλλά η αντίστροφη ροή όχι, ούτε από πρωτεΐνη προς νουκλεϊκά οξέα, ούτε από πρωτεΐνη προς πρωτεΐνη. Η διατύπωση του κεντρικού δόγματος από τον Φράνσις Κρικ, σε αυτή τη γενική μορφή παραμένει σε ισχύ, ενώ η διατύπωση του Watson, που περιλάμβανε και την υποχρεωτική ροή πληροφορίας από το DNA μόνο προς RNA, έχει διαψευσθεί από την ανακάλυψη των ιών που περιέχουν την αντίστροφη μεταγραφάση.

Η πρώτη χρήση του όρου
----------------------

Τα πρώτα χρόνια χρήσης του όρου, οι ερευνητές γνώριζαν τους εξής πιθανούς τρόπους ροής της γενετικής πληροφορίας:

* Αντιγραφή του DNA.
* Μεταγραφή, μεταφορά δηλαδή της γενετικής πληροφορίας από μορφή DNA σε μορφή αγγελιοφόρου RNA (mRNA).
* Μετάφραση, έκφραση δηλαδή της πληροφορίας στη γλώσσα των αμινοξέων (πρωτεϊνες), με βάση το γενετικό κώδικα.

Η σύγχρονη χρήση
----------------

Στις μέρες μας, οι ερευνητές της Βιολογίας γνωρίζουν ότι υπάρχουν επιπλέον τρόποι ροής της γενετικής πληροφορίας. Πιο συγκεκριμένα, έχουν εντοπιστεί ορισμένοι ιοί που έχουν ως γενετικό υλικό RNA και χρησιμοποιούν ένα ειδικό ένζυμο, την αντίστροφη μεταγραφάση, προκειμένου να χρησιμοποιήσουν αυτό το RNA και να συνθέσουν DNA. Επίσης, έχει διαπιστωθεί ότι στους υπόλοιπους RNA-ιούς, το RNA μπορεί να αυτοδιπλασιάζεται με την βοήθεια του ενζύμου RdRp. Σύμφωνα λοιπόν με το κεντρικό δόγμα, η γενετική πληροφορία ρέει από τα νουκλεϊκά οξέα (το DNA και RNA) προς τις πρωτεΐνες.

**Ακούστε αυτό το λήμμα** (πληροφορίες/λήψη)   

noicon
Spoken WikipediaSpoken Wikipedia
Αυτό το αρχείο ήχου παράχθηκε από μια έκδοση της 16 Μαΐου 2007, και δεν περιλαμβάνει κατοπινές επεξεργασίες του λήμματος. (Βοήθεια ήχου)
**Περισσότερα ηχογραφημένα λήμματα**

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Κεντρικό δόγμα της μοριακής βιολογίας** |
Για άλλες χρήσεις, δείτε: Κατακόρυφος (αποσαφήνιση).
**Κατακόρυφος τόπου**, ή απλούστερα **κατακόρυφος**, ή και **γραμμή** ονομάζεται η ακτίνα της Γης που διέρχεται από σημείο που βρίσκεται ο παρατηρητής. Η κατεύθυνσή της αποτελεί τη κατεύθυνση της βαρύτητας, στο σημείο εκείνο, στην επιφάνεια της Γης και γίνεται αντιληπτή με το νήμα της στάθμης.

Θεωρητικά η διεύθυνση του νήματος της στάθμης συμπίπτει με την διεύθυνση της γήινης ακτίνας που διέρχεται από τον τόπο της παρατήρησης. Στη πραγματικότητα όμως οι δύο αυτές διευθύνσεις σχηματίζουν μεταξύ τους μια πολύ μικρή γωνία από γεωλογικούς λόγους, γι΄ αυτό συνηθίζεται να λέγεται στην ακριβολογία των ειδικών ερευνητών ότι η διεύθυνση του νήματος της στάθμης παρεκκλίνει ελαφρά της κατακορύφου, αποδίδοντας σε απόλυτη έννοια του όρου.

* Η κατακόρυφος αποτελεί σαφώς τοπική έννοια αφού σε κάθε τόπο μία κατακόρυφος υπάρχει.

Η προέκταση της κατακορύφου γραμμής ενός τόπου τέμνει την ουράνια σφαίρα σε δύο σημεία. Το ακριβώς υπεράνω του παρατηρητή σημειο ονομάζεται Ζενίθ, ενώ το έτερο στον αντίποδά του ονομάζεται Ναδίρ. Ο πλησιέστερος προς το Ζενίθ Ουράνιος Πόλος ονομάζεται **Άνω Πόλος** και ο πλησιέστερος προς το Ναδίρ **Κάτω Πόλος**.

Στην ουράνια σφαίρα η απόσταση Ζενίθ - Άνω Πόλου ονομάζεται πολοζενιθιακή απόσταση.

Προσοχή: Δεν θα πρέπει να συγχέεται ο Άνω Πόλος με τον Ουράνιο Βόρειο Πόλο γιατί στη θέση του (πλησιέστερος του Ζενίθ) μπορεί να είναι ο Ουράνιος Νότιος Πόλος.

Εκφράσεις
---------

Στις ελληνικές δημώδεις εκφράσεις ο όρος αποδίδεται περισσότερο στον ουδέτερο τύπο "κατακόρυφον" με την έννοια του μέγιστου π.χ. "*στο κατακόρυφο της δόξας*", "*η φήμη του έφθασε στο κατακόρυφο*" κ.λπ.
Η **κολοστομία** είναι χειρουργικός όρος που σημαίνει την εκτροπή της αποχετευτικής οδού του πεπτικού σωλήνα.

Κατά την κολοστομία τα κόπρανα δε βγαίνουν πια από τον πρωκτό αλλά από κάποιο, ενδιάμεσο, σημείο του παχέος εντέρου, κατά προτίμηση όσο γίνεται πιο κοντά προς το ορθό, που εκβάλλει διά του κοιλιακού τοιχώματος. Για αυτόν το σκοπό διανοίγεται και δημιουργείται ένα νέο, *"παρά φύση"*, στόμιο απ' όπου, στο εξής, θα εξασφαλίζεται η τελική αποχετευτική λειτουργία του εντέρου.

Μία σημαντική επιπλοκή της κολοστομίας είναι η δημιουργία παραστομιακής κήλης. Η ζάχαρη έχει αποδειχθεί σε κλινικά περιστατικά ότι δρα ευεργετικά στην ανάταξη παραστομιακής κήλης.

Ρόλος
-----

Ο ρόλος μιας κολοστομίας μπορεί να είναι προστατευτικός, όταν περιφερικότερα αυτής υπάρχει κάποια επισφαλής αναστόμωση, ή θεραπευτικός, όταν περιφερικότερα της κολοστομίας υπάρχει παθολογική κατάσταση (π.χ. καρκίνος) η οποία δεν επιτρέπει τη διέλευση των κοπράνων δι' αυτής. Τέλος, μπορεί να αποτελεί μόνιμη λύση, όπως π.χ. όταν έχει εκταμεί ο πρωκτός.

Είδη
----

Υπάρχουν δύο ειδών κολοστομίες: η τελική και η δίκανος. Για κάθε μέθοδο υπάρχει η συγκεκριμένη ένδειξη και, κάθε φορά, η επιλογή του αν πρέπει να γίνει τελική ή δίκανος κολοστομία εξαρτάται από το λόγο για τον οποίο γίνεται.

### Τελική κολοστομία

Αυτό σημαίνει ότι στο σημείο που έχει κριθεί ότι υπάρχει η σχετική ένδειξη, είτε διότι το περιφερικό έντερο έχει αφαιρεθεί, είτε διότι έχει γίνει πλήρης διατομή του παχέος εντέρου και σύγκλειση του περιφερικού τμήματος, το έντερο εκβάλλει προς τα έξω τελικώς. Στο πλάγιο κοιλιακό τοίχωμα βλέπουμε ένα στόμιο να παριστά την έξοδο του εντέρου.

### Δίκανος κολοστομία

Σε αυτήν την περίπτωση, η κολοστομία γίνεται σε, όποιο κριθεί σκόπιμο, σημείο του παχέος εντέρου, με έλξη του εντέρου προς τα έξω, ενώ παραμένει, σε συνέχεια, το περιφερικό τμήμα του. Έτσι, όταν διανοιγεί το τμήμα που έχει εξωτερικευθεί θα βλέπουμε δύο στόμια, σαν δίκανο όπλο: ένα το οποίο αντιπροσωπεύει την αποχέτευση του κεντρικού τμήματος, και είναι ουσιαστικά το αποχετευτικό στόμιο του πεπτικού σωλήνα, και το άλλο το οποίο οδηγεί στο περιφερικό τμήμα. Το βασικό πλεονέκτημα αυτής της κολοστομίας, έναντι της τελικής, είναι ότι συγκλείεται πολύ πιο έυκολα, ενώ εφαρμόζεται και πιο εύκολα όταν γίνεται ως ανεξάρτητη εγχείρηση.

Παραπομπές
----------

1. ↑  Mulita, Francesk (15/12/2017). «Avoiding emergency stoma surgery with the use of sugar». *British journal of nursing*. doi:10.12968/bjon.2017.26.22. .

Βιβλιογραφία
------------

* Παπαδημητρίου, "Σύγχρονη γενική χειρουργική", εκδόσεις Μ. Παρισιάνου.
Ο **Καταλανικός Οργανισμός Οπτικοακουστικών Μέσων** (καταλανικά: Corporació Catalana de Mitjans Audiovisuals, CCMA) είναι ο οργανισμός της Ζενεραλιτάτ της Καταλονίας που είναι υπεύθυνος για την παραγωγή και μετάδοση οπτικοακουστικών εκπομπών. Από την ίδρυσή της το 1983 ως Καταλανική Εταιρεία Ραδιοφώνου και Τηλεόρασης με πρωτοβουλία του προέδρου της Ζενεραλιτάτ, Ζόρδι Πουζόλ, έπαιξε σημαντικότατο ρόλο στην ομαλοποίηση της καταλανικής γλώσσας και την προώθηση της σύγχρονης καταλανικής κουλτούρας και ταυτότητας.

Ο πρόεδρός της και τα μέλη του εκτελεστικού της συμβουλίου εκλέγονται με πλειοψηφία δύο τρίτων από το Καταλανικό Κοινοβούλιο. Στην εταιρεία ανήκουν η Καταλανική Τηλεόραση και το Ράδιο Καταλονία ενώ συμμετέχει και στο Καταλανικό Πρακτορείο Ειδήσεων και στην Audiovisual Sport, την εταιρεία διανομής και διαχείρισης των δικαιωμάτων του Ισπανικού Πρωταθλήματος Ποδοσφαίρου. Είναι μέλος της Ομοσπονδίας Οργανισμών Περιφερειακών Ραδιοφώνων και Τηλεοράσεων της Ισπανίας.

Παραπομπές
----------

1. ↑  Pujol, Jordi. *Memòries (I): Història d'una convicció (1930 - 1980)*. Proa, 2009, p. 183.

Εξωτερικοί σύνδεσμοι
--------------------

* Επίσημη σελίδα της Καταλανικής Εταιρείας Οπτικοακουστικών Μέσων
Ο **Κολουέι Ο' Μπράιεν** (**Kolouei O'Brien,** 1939 – 11 Μαΐου 2015) ήταν πολιτικός στο Τοκελάου, ο οποίος διετέλεσε τρεις φορές αρχηγός της Κυβέρνησης.

  

Έγινε αρχηγός Κυβερνήσεως για πρώτη φορά το Φεβρουάριο του 2000 και διατηρήθηκε στο αξίωμα ως το 2001. Επίσης, χρημάτισε αρχηγός Κυβερνήσεως και από τον Φεβρουάριο του 2003 ως το 2004, όπως επίσης από τις 17 Φεβρουαρίου 2006 ως τον Φεβρουάριο του 2007. Στο αξίωμα τον διαδέχθηκε ο Κουρέσα Νασάου.

Είχε γεννηθεί το 1939 στο Φακαόφο και απεβίωσε εκεί στις 11 Μαΐου 2015.

Θητείες στην πρωθυπουργία
-------------------------

* 2000—2001
* 2003—2004
* 2006—2007

Παραπομπές
----------

1. 1 2  www.tokelau.org.nz/Bulletin/May+2015/Tokelau+Farewell+a+Humbly+Committed+Leader.html.
2. ↑  
«Tokelau Farewell a Humbly Committed Leader». Ανακτήθηκε στις 12 Σεπτεμβρίου 2016.
Ο **Μάριο Κασούν** (*Mario Kasun*, 1980-) είναι Κροάτης καλαθοσφαιριστής, ο οποίος αγωνίστηκε στο NBA και σε ομάδες του εξωτερικού. Έχει ύψος 2,16μ.

Καριέρα
-------

Γεννήθηκε στο Βινκόβτσι της σημερινής Κροατίας στις 5 Απριλίου 1980 και ξεκίνησε να παίζει μπάσκετ από την ηλικία των 14 ετών. 

Κατέκτησε το Κύπελλο Κροατίας με την ομάδα της Ζάγκρεμπ. Το 2002 αγωνίστηκε στη Γερμανία, όπου κατέκτησε το πρωτάθλημα Γερμανίας με τους Ντόιτσε Μπανκ Σκαϊλάινερς. Στο Σικάγο έλαβε μέρος το 2002 στο καμπ του NBA pre-draft και ήταν ένας από τους ψηλότερους παίκτες του.  Το 2004 από τους Κλίπερς πήγε στους Ορλάντο Μάτζικ, στο ΝΒΑ, όπου αγωνίστηκε μέχρι το 2006. Το 2006 επέστρεψε ξανά στην Ευρώπη και έγινε μέλος της Μπαρτσελόνας. Με την εθνική ομάδα της Κροατίας, ο κεντρικός παίκτης αγωνίστηκε στα Ευρωμπάσκετ του 2005 και 2007. Από το 2008 ως το 2010 έπαιξε στην τουρκική Εφές Πίλσεν και μετά ξανά στην Κροατία, στη Ζάγκρεμπ .

To 2014 ήταν να παίξει για τη Λέφσκι Σόφιας για άλλες δύο αγωνιστικές περιόδους πριν αποσυρθεί, όμως ο πρόεδρος του συλλόγου συνελήφθη για υποθέσεις φοροδιαφυγής πριν υπογράψει ο Μάριο συμβόλαιο, οπότε δεν έπαιξε ποτέ για την ομάδα.

Τον Φεβρουάριο του 2018 έπαιξε σε ένα παιχνίδι με την KK Σαμομπόρ, τοπική ομάδα της Κροατίας.

Ομάδες
------

* Bέλικα Γκόριτσα (1996 – 1997)
* Ζρίνεβατς (1997 – 2000)
* Πανεπιστήμιο Γκονζάγκα (2000 – 2002)
* Κελν 99ers (2002 – 2002)
* Ντόιτσε Μπανκ Σκαϊλάινερς (2002 – 2004)
* Ορλάντο Μάτζικ (2004 – 2006)
* Μπαρτσελόνα (2006-2008)
* Εφές Πίλσεν (2008-2010)
* Ζάγκρεμπ (2010-2012)
* Μοντεπάσκι Σιένα (2012)
* Αλ Γουάσλ Ντουμπάι (2012-2014)

Εξωτερικοί σύνδεσμοι
--------------------

* ACB.com Προφίλ

Παραπομπές
----------

1. ↑  «Enciclopèdia de l'esport català» (Καταλανικά) Grup Enciclopèdia. 2012. 7389.
2. ↑  *RealGM*. 493. Ανακτήθηκε στις 4  Απριλίου 2022.
3. ↑  «NBA.com: Mario Kasun». Αρχειοθετήθηκε από το πρωτότυπο στις 16 Φεβρουαρίου 2015. Ανακτήθηκε στις 5 Απριλίου 2020.
4. ↑  KK Zagreb signs Mario Kasun to a one-year contract
5. ↑  «MARIO KASUN'U različitim su mi klubovima slomili ruku u istoj dvorani i isti me doktor uvjeravao da mi nije ništa. Bio sam u depresiji i htio se ubiti, a iz košarke sam se maknuo jer su mi se zgadili prevaranti'» (στα κροατικά). *100posto.hr*. 2018-11-04. Αρχειοθετήθηκε από το πρωτότυπο στις 2018-12-01.. Ανακτήθηκε στις 2018-12-01.
6. ↑  «Mario Kasun debitirao pobjedom u dresu Samobora» (στα κροατικά). *01portal.hr*. 2018-02-05.. Ανακτήθηκε στις 2018-12-01.
Ο **κολουμπίτης** (αγγλ. columbite) είναι ορυκτό οξείδιο του σιδήρου και του νιοβίου. Ανακαλύφθηκε το 1928 και ονομάστηκε από την "ποιητική" ονομασία της Αμερικής "Columbia", όπως είχε ονομαστεί "columbium" το στοιχείο που περιείχε και το οποίο αργότερα ονομάστηκε νιόβιο.

Εμφάνιση, παραγενέσεις
----------------------

Ο κολουμπίτης εμφανίζεται ως συνοδό ορυκτό σε γρανιτικούς πηγματίτες και σε αλλούβιες αποθέσεις προερχόμενες από αυτούς. Σχηματίζει δύο παραμικτικές σειρές, η μία με υποκατάσταση του σιδήρου από μαγγάνιο και κασσίτερο η άλλη με τον τανταλίτη, στον οποίο το νιόβιο υποκαθίσταται από ταντάλιο. Αποτελεί το κυριότερο μετάλλευμα νιοβίου.

Σχετίζεται με αλβίτη, σποδουμένη, κασσιτερίτη, μικροκλινή, λεπιδόλιθο, απατίτη, βήρυλλο, τουρμαλίνες και αμβλυγωνίτη.

Σημαντικές εμφανίσεις του αναφέρονται στις ΗΠΑ (Πολιτείες Μέιν, Καλιφόρνια, Κολοράντο και Βιρτζίνια), στο Οντάριο (Καναδάς), τη Μαδαγασκάρη, τη Βραζιλία, την Αργεντινή, τη Ρωσία και τη Φινλανδία. Απαντάται, επίσης, σε αρκετές άλλες χώρες.

Δεν απαντάται στην Ελλάδα.

Πηγές
-----

* Mindat.org
* Galleries.com
* Webmineral.com

Δείτε επίσης
------------

* Κατάλογος ορυκτών

Σημειώσεις
----------

1. ↑  Pre -IMA, "granfathered"
**Κανάκης**, ελληνικό αντρικό κύριο όνομα (όνομα βαφτιστικό).

Ετυμολογία του ονόματος
-----------------------

Όνομα μεσαιωνικής προέλευσης, από το μεσαιωνικό *κανάκι*, από το αρχαιοελληνικό *καναχή* «ήχος μετάλλων και μουσικών οργάνων», ουσιαστικό σχηματισμένο σε *-αχή* — πρβλ. *στοναχή* «αναστεναγμός» — που προέρχεται από το ινδοευρωπαϊκό *\*kan-* «ηχώ, τραγουδώ» (πρβλ. λατινικό *cano*, γαλλικό *chanter*, ισπανικό *cantar*, γοτθικό *hana* «κόκορας», γερμανικό *Hahn*, αγγλικό *hen* «κότα» κ.ά.) — Η σημασιολογική μεταβολή μεταξύ των λέξεων *καναχή* και *κανάκι* είναι παράλληλη προς αυτή του ουσιαστικού *χάδι* (βλ. Χάιδω) < μεσαιωνικό *ἠχάδι(ο)ν* «τραγούδι», υποκοριστικό του αρχαιοελληνικού *ἦχος*. Κατά το λεξικό του Ιδρύματος Τριανταφυλλίδη, το μεσαιωνικό *κανάκι* από το *κανάκιον*, ίσως από αρχαιοελληνικό *καναχή* «οξύς ήχος», από τις κραυγές που κάνουν τα μικρά όταν τα κανακεύουν, με εισαγωγή του επιθήματος *-άκι*.

Ονομαστική εορτή
----------------

Την Κυριακή των αγίων Πάντων (κινητή εορτή, 56 ημέρες, 8 εβδομάδες, μετά το Πάσχα).

Διάδοση του ονόματος
--------------------

Από την έννοια του πολυαγαπημένου μέσα στην οικογένεια, που θα μεγαλώσει με χάδια και περιποιήσεις, ο Μπούτουρας το κατατάσσει στα «Ονόματα εξ ηθικών προτερημάτων». Σημασιολογικά παρεμφερές με τα βαφτιστικά *Χάιδω*, *Χαϊδεμένη*, *Χαϊδευτός*. Σε μια προσπάθεια στατιστικής αποτίμησης της συχνότητας των ελληνικών ονομάτων, το βαφτιστικό *Κανάκης* παρουσιάζεται στις θέσεις 305η–327η της συχνότητας των αντρικών ονόματων.

Τύποι του ονόματος Κανάκης και υποκοριστικά
-------------------------------------------

* *Κανάκης*, στα Σφακιά τής Κρήτης, στην Κάρπαθο και την Κάσο, στη Χάλκη, στην Αίνο (Enez) της Θράκης, στην Πελοπόννησο
* *Κανακούλης*, στην Κάρπαθο, υποκοριστικό· *Κούλης*, με αποκοπή των πρώτων συλλαβών

Θηλυκός τύπος του ονόματος
--------------------------

* *Κανάκη*, στην Κυνουρία· *Κανακώ*, στη Μάνη

|  |  |
| --- | --- |
| wiktionary logo | Το *Βικιλεξικό* έχει σχετικό λήμμα:  **Κανάκης**  |

Σημειώσεις
----------

1. ↑  Γεώργιος Μπαμπινιώτης, *Λεξικό της Ελληνικής Γλώσσας*, Κέντρο Λεξικολογίας, Αθήνα 2005
2. ↑  «κανάκια», *Λεξικό της κοινής νεοελληνικής*, Ινστιτούτο Νεοελληνικών Σπουδών — Ίδρυμα Μανόλη Τριανταφυλλίδη
3. ↑  Αθανάσιος Χ. Μπούτουρας, *Τα νεοελληνικά κύρια ονόματα ιστορικώς και γλωσσικώς ερμηνευόμενα*, Αθήνα 1912, σ. 163
4. ↑  *Συχνότητα Ονομάτων / Ανδρικά Ονόματα*
5. ↑  Νικόλαος Γ. Κοντοσόπουλος, *Διάλεκτοι και ιδιώματα της νέας ελληνικής*, Αθήνα 1994, σ. 39
6. ↑  Δημήτριος Χαβιαράς, «Κύρια ονόματα ανδρών και γυναικών εν χρήσει παρά τοις κατοίκοις εκ των Νοτίων Σποράδων», *Ζωγράφειος αγών: Μνημεία της ελληνικής αρχαιότητος ζώντα εν τω νυν ελληνικώ λαώ*, τμ. Α΄, Κωνσταντινούπολη 1891, σ. 271
7. ↑  Αθανάσιος Χ. Μπούτουρας, *ό.π.*
Ο **Μάριο Λάμας** (*λατινικό αλφάβητο : Mario Llamas*), (30 Μαρτίου 1928 - 17 Ιουνίου 2014), ήταν πρωταθλητής της αντισφαίρισης από το Μεξικό. 

Ο Λάμας ήταν βασικό στέλεχος της εθνικής ομάδας του Μεξικού στο Κύπελλο Ντέιβις όπου αγωνίστηκε συνολικά σε 21 διοργανώσεις κατά τη διάρκεια της καριέρας του. Κέρδισε 21 παιχνίδια από τα 44 που έδωσε συνολικά, τα 15 από αυτά στο απλό. Στο Ντέιβις καπ του 1962 ήταν μέλος της ομάδας που τερμάτισε ως δεύθτερη. Αν και δεν έπαιξε στον τελικό εναντίον της Αυστραλίας, συμμετείχε στους τελικούς της Αμερικής και της Ζώνης Αμερικής. 

Το 1960 στο πρωτάθλημα Γουίμπλεντον έφτασε μέχρι τον γύρο των 16. Είχε φτάσει επίσης στον τέταρτο γύρο του γαλλικού πρωταθλήματος του 1961. Στο Πρωτάθλημα αντισφαίρισης Ανατολικής Μεσογείου το 1958 ήταν δεύτερος στο διπλό αντρών με συμπαίκτη τον Φρανθίσκο Κοντέρας.

Ο Λάμας κατέκτησε το χρυσό μετάλλιο στο διπλό αντρών στους Παναμερικανικούς Αγώνες του 1955, με τον Γκουσταύβο Παλαφοχ ως συμπαίκτη του. Στους Παναμερικανικούς Αγώνες του 1963, πήρε το ασημένιο μετάλλιο στο απλό, αφού έχασε στον τελικό από τον Ρολάντ Μπάρνς.

Ο Λάμας πέθανε στις 17 Ιουνίου 2014 σε ηλικία 86 ετών.

Παραπομπές
----------

1. ↑  *Freebase Data Dumps*. Google.
2. 1 2 3 4  Davis Cup Profile
3. 1 2  Tennis Archive Profile Αρχειοθετήθηκε 2012-05-19 στο Wayback Machine.
4. ↑  *New York Times*, "Miranda Defeats Santee In Upset For 1,500 Crown", 20 March 1955.
5. ↑  *Baltimore Sun*, "Middle Atlantic Tennis Field Includes Brazil's Barnes"[*νεκρός σύνδεσμος*], 28 July 1963.
6. ↑  «Archived copy». Αρχειοθετήθηκε από το πρωτότυπο στις 16 Ιουλίου 2014. Ανακτήθηκε στις 4 Φεβρουαρίου 2016.
O **Μάριο Γασπάρ Πέρεθ Μαρτίνεθ** (24 Νοεμβρίου 1990) είναι Ισπανός ποδοσφαιριστής ο οποίος αγωνίζεται ως δεξιός αμυντικός για λογαριασμό της Βιγιαρεάλ, της οποίας και είναι αρχηγός. Ο Γασπάρ ξεκίνησε την καριέρα του από τις ακαδημίες της Βιγιαρεάλ και το 2009 αγωνίστηκε για πρώτη φορά με την πρώτη ομάδα, με την οποία έχει αγωνιστεί σε ολόκληρη την καριέρα του, έχοντας σημειώσει περισσότερες από 400 επίσημες συμμετοχές.

Ο Γασπάρ κλήθηκε για πρώτη φορά στην εθνική αντρών της Ισπανίας τον Οκτώβριο του 2015, όταν και πραγματοποίησε το ντεμπούτο του σε αγώνα των προκριματικών του Euro 2016 έναντι της Ουκρανίας. Στον επόμενο αγώνα, ένα φιλικό παιχνίδι εναντίον της Αγγλίας, σκόραρε με ανάποδο ψαλίδι, ένα γκολ το οποίο ήταν υποψήφιο για το βραβείο Πούσκας.

Παραπομπές
----------

1. ↑  (πολλαπλές γλώσσες) *Transfermarkt*. 73250. Ανακτήθηκε στις 9  Οκτωβρίου 2017.
2. ↑  (πολλαπλές γλώσσες) *FBref.com*. fb5d47b3.
3. ↑  «As» (Ισπανικά) Grupo PRISA. Μαδρίτη. mario/18047.
4. ↑  «Mario Gaspar - Detailed stats». *www.transfermarkt.com* (στα Αγγλικά). Ανακτήθηκε στις 17 Μαΐου 2021.
5. ↑  «Mario Gaspar - National team». *www.transfermarkt.com* (στα Αγγλικά). Ανακτήθηκε στις 17 Μαΐου 2021.
6. ↑  «Saúl, Neymar, Mario Gaspar and Messi up for Puskás Award». *AS.com* (στα Αγγλικά). 21 Νοεμβρίου 2016. Αρχειοθετήθηκε από το πρωτότυπο στις 17 Μαΐου 2021. Ανακτήθηκε στις 17 Μαΐου 2021.
Ο **Κωνσταντίνος Γ. Αλεξόπουλος** (γεν. Φάρσαλα, 20.3.1941 είναι Έλληνας δικαστής. Διετέλεσε δήμαρχος Πρέβεζας την περίοδο Σεπτεμβρίου 1974 - Μαΐου 1975.

Βιογραφία
---------

Ο Κωνσταντίνος Αλεξόπουλος, γιος του Γεωργίου, γεννήθηκε στις 20 Μαρτίου 1941 στα Φάρσαλα Θεσσαλίας.

Σπούδασε στη Νομική Σχολή του Αριστοτελείου Πανεπιστημίου Θεσσαλονίκης την περίοδο 1959-1965.

Δικηγόρος Καρδίτσας από 19.5.1969, με Αριθμό Μητρώου 146, σύμφωνα με απόφαση του Δικηγορικού Συλλόγου Καρδίτσας, που δημοσιεύθηκε στο Φ.Ε.Κ. 156/26.5.1969, τεύχος Γ.

Μετά από επιτυχείς εξετάσεις, διορίστηκε Ειρηνοδίκης Δομοκού την 4.3.1971.
Έγινε Πάρεδρος του Πρωτοδικείου Θεσσαλονίκης τον Αύγουστο 1972.
Έγινε Πρωτοδίκης τον Μάρτιο 1974. Υπηρέτησε κατά σειρά στην Πρέβεζα, την Άρτα, τη Λαμία και την Αθήνα.  

Ενώ υπηρετούσε ως Πρωτοδίκης στην Πρέβεζα, διορίστηκε υπηρεσιακός Δήμαρχος Πρέβεζας για το διάστημα Σεπτεμβρίου 1974 - Μαΐου 1975.  

Έγινε Πρόεδρος Πρωτοδικών το 1986. Υπηρέτησε κατά σειρά στη Μυτιλήνη και την Αθήνα.
Έγινε Εφέτης το 1992. Υπηρέτησε κατά σειρά στη Θεσσαλονίκη και τον Πειραιά.
Αποχώρησε εθελουσίως από το Δικαστικό Σώμα στις 10.3.1998.

Είναι παντρεμένος με την Αγλαΐα Βαϊοπούλου, κόρη του Κωνσταντίνου, και έχουν δύο παιδιά, την Βαΐα και τον Γεώργιο.

Βιβλιογραφικές παραπομπές
-------------------------

1. ↑  Πρακτικά Δημοτικού Συμβουλίου Πρέβεζας 1974.
2. ↑  Βλ. Ιγνατίου Χρ. Παππά (Επιμ.), *Ο Δικηγορικός Σύλλογος Καρδίτσας και οι δικηγόροι του*, έκδοση του Δικηγορικού Συλλόγου Καρδίτσας, Καρδίτσα 2006, σελ. 256.
3. ↑  Βλ. Φ.Ε.Κ. 81/4.3.1971, Τεύχος Γ΄.

|  |  |  |
| --- | --- | --- |
| ΠροκάτοχοςΟρέστης Τσακαλώτος | **Δήμαρχος Πρέβεζας**15 Σεπτεμβρίου 1974 – Μάιος 1975 | ΔιάδοχοςΣπύρος Κατηνιώτης |